喜晴
作者：曾鞏
朝代：宋

paragraphs: 天晴萬里無纖風，江平水面磨青銅。
光華逸發萬物上，精氣敻與扶桑通。
我行江漢道苦惡，十步九折遺西東。
况遭積雨駕高浪，沙翻石走相撞舂。
操舟衆工立噤㾕，濕櫓鑽火磨星紅。
荒蹊成潴尺寸礙，永日四望無人蹤。
一時得意數蛙黽，鳴躍振踞泥塗中。
陰消陽勝有先兆，宇宙丹翠含沖融。
今晨霾曀一掃蕩，羲和徐行驅六龍。
眼明意豁萬事快，預喜來年麰麥豐。